Document ID: 32012R0278
Publication Date: 2012-03-28

Title and Content:
NARIADENIE KOMISIE (EÚ) č. 278/2012
z 28. marca 2012,
ktorým sa mení a dopĺňa nariadenie (ES) č. 152/2009, pokiaľ ide o stanovenie hladín dioxínov a polychlórovaných bifenylov
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 11 ods. 4,
keďže:
(1)
V smernici Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (2) sa stanovujú maximálne hladiny dioxínov, furánov a polychlórovaných bifenylov (PCB) v krmivách a akčné prahové hodnoty, pri prekročení ktorých začnú členské štáty prešetrovanie s cieľom zistiť zdroje uvedených látok.
(2)
Nariadenie Komisie (ES) č. 152/2009 z 27. januára 2009, ktorým sa stanovujú metódy odberu vzoriek a analýzy na účely úradných kontrol krmív (3), zahŕňa metódy stanovenia hladín polychlórovaných dibenzo-p-dioxínov (PCDD), polychlórovaných dibenzofuránov (PCDF) a dioxínom podobných polychlórovaných bifenylov (PCB) v krmivách.
(3)
Na zisťovanie vzoriek s významnými hladinami PCDD/F a dioxínom podobných PCB sa môže používať skríningová metóda analýzy vyznačujúca sa široko akceptovateľnou preukaznosťou a vysokou výkonnosťou (prednostne by sa mali vyberať vzorky s prekročenými akčnými prahovými hodnotami, a mal by byť minimálne zabezpečený výber vzoriek s prekročenými maximálnymi hladinami). Hladiny PCDD/F a dioxínom podobných PCB v týchto vzorkách je potrebné stanoviť pomocou konfirmačnej metódy analýzy. Je preto vhodné stanoviť primerané požiadavky na skríningovú metódu, čím sa zabezpečí, aby miera nepresných meraní vykazujúcich dodržanie maximálnych hladín nebola vyššia ako 5 %, ako aj prísne požiadavky na konfirmačné metódy analýzy. Konfirmačné metódy navyše umožňujú určenie hladín takisto v nízkej pozaďovej oblasti. To je dôležité z hľadiska sledovania časových trendov, posúdenia vystavenia a prehodnotenia maximálnych hladín a akčných prahových hodnôt.
(4)
Z úpravy maximálnych hladín dioxínov a dioxínom podobných PCB, ako aj zo stanovenia PCB, ktoré nie sú podobné dioxínom, v smernici 2002/32/ES a zároveň z nutnosti aktualizovať kritériá týkajúce sa skríningových metód vyplýva potreba zmeniť a doplniť pravidlá stanovovania dioxínov a PCB v krmivách, uvedené v časti B prílohy V k nariadeniu (ES) č. 152/2009. V záujme jasnosti a zrozumiteľnosti je vhodné nahradiť časť B prílohy V.
(5)
Z hľadiska zabezpečenia harmonizovaného prístupu k presadzovaniu právnych predpisov v celej Únii je obzvlášť dôležité, aby sa analytické výsledky hlásili a interpretovali rovnakým spôsobom.
(6)
Príloha v k nariadeniu (ES) č. 152/2009 by sa preto mala zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Časť B prílohy V k nariadeniu (ES) č. 152/2009 sa mení a dopĺňa podľa prílohy k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od dátumu nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. marca 2012

Classification:
Level 1 Topics: 100151
100155
100149
100147
100156
Level 2 Topics: 100244
100215
100224
100250
100196
Level 3 Topics: 13
1277
2479
3946
2090
1268
All Topics: 1224
1442
192
3135
5300
5451